Poliittiselta kannalta ajateltuna olisi jossain määrin outoa, mikäli Suomen ulkopoliittinen johto antaisi virkamiesporukan tehdä päätöksiä puolestaan, kirjoittaa Iltalehden uutispäällikkö Kreeta Karvala.

Iltalehden tietojen mukaan varsinaista ulkopoliittista eripuraa ei utvan kokouksessa ollut, vaan kyse oli joidenkin puolustusministeriön virkamiesten ärsyyntymisestä, koska presidentti Sauli Niinistön johdolla puututtiin Puolustusvoimien harjoitustoimintaan. RONI LEHTI

Helsingin Sanomien (18.1.) mukaan Ilmavoimien kaavailema harjoittelu yhdessä Viroon tulevan Yhdysvaltain lento-osaston kanssa on aiheuttanut eripuraa Suomen ulkopolitiikan johdossa.

HS:n mukaan presidentti Sauli Niinistö ja ulkoministeri Erkki Tuomioja (sd) puuttuivat hankkeeseen, kun Puolustusvoimien harjoitusohjelmaa käsiteltiin tiistaina 13.1. ulko- ja turvallisuuspoliittisessa valiokunnassa (utva).

Iltalehden tietojen mukaan varsinaista ulkopoliittista eripuraa ei utvan kokouksessa ollut, vaan kyse oli joidenkin puolustusministeriön virkamiesten ärsyyntymisestä, koska presidentin johdolla puututtiin Puolustusvoimien harjoitustoimintaan. Tähän saakka tapana on ollut, että puolustusministeriön virkamiehet ovat tehneet varsin itsenäisesti esityksiä Puolustusvoimien harjoituksista, joiden he myös toivovat menevän sellaisenaan läpi

Mutta nyt kun Suomen poliittinen johto alisti Viron lentoharjoitustoimintaan osallistumisen poliittisen harkinnan alle, ärsytti se itsenäisyyteen tottuneita virkamiehiä niin paljon, että asia haluttiin vuotaa " venäjänpelkoisena suomettumisena " julkisuuteen.

Iltalehden tietojen mukaan Viron harjoitusten harjoituskuvaus oli utvassa esitetty pelkistetysti. Edes USA:n esityksiä harjoitustoiminnan sisällöstä ei vielä ollut tiedossa. Kyseessä oli niin sanottu tiedoksi-keskustelu. Ja tämän vuoksi utvassa tehtiin myös yksimielinen päätös, että harjoitusten sisällöstä pitää saada lisätietoja, ennen kuin päätöksiä mahdollisesta osallistumisesta voidaan tehdä.

Iltalehden tietojen mukaan utvassa ei myöskään otettu kantaa edes siihen, onko Viron Ämärissä USA:n kanssa tehtävä yhteisharjoitus nykytilanteessa toivottavaa tai epätoivottavaa. Harjoitusta ei myöskään suoralta kädeltä torjuttu.

Moni on jo ehtinyt vakuuttua siitä, että tämäkin episodi kertoo taas Suomen suomettumisesta ja Venäjän pelosta. Kannattaa kuitenkin muistaa, että esimerkiksi Islannin lentoharjoitustoimintaan osallistumista pähkäiltiin aikanaan hyvin pitkään ja hartaasti. Poliittiselta kannalta voidaan myös ajatella niin, että olisi jossain määrin outoa, mikäli Suomen ulkopoliittinen johto antaisi virkamiesporukan tehdä päätöksiä puolestaan.